‘Maak dood die hond’, sê plaasaanvallerLothar Klingenberg en sy vrou, Amanda (Foto: Jörg Filter) ŉ Boer van KwaZulu-Natal wat tydens ŉ plaasaanval in sy onderlyf geskiet is, is tot sy familie se verligting net ŉ dag later uit die hospitaal ontslaan en het geen ernstige beserings opgedoen nie. Dit nadat gewapende rowers Lothar Klingenberg (57) en sy vrou, Amanda, Sondag op hul plaas naby Paulpietersburg oorval en gedreig het om hulle dood te skiet. Hy is op ŉ kort afstand regdeur sy onderlyf – net bokant sy heup – met ŉ 9 mm-pistool geskiet. Volgens Jörg Filter, nasionale voorsitter van Oorgrense Veiligheid, het die koeël nie ŉ been of orgaan getref nie. Lothar is Maandag reeds uit die hospitaal ontslaan en Filter het hom en sy vrou die middag gaan besoek. Volgens Filter is Lothar en Amanda Sondag omstreeks 17:00 by hul aankoms op die plaas Morgenzon deur drie mans oorval toe hulle uit hul voertuig geklim het. Volgens die egpaar se vertelling aan Filter het die mans klapmusse aangehad. Twee van hulle was met pistole gewapen, terwyl die derde een ŉ mes in sy besit gehad het. “Een van die mans het ŉ pistool teen Lothar se kop gehou en vir hom gesê hy gaan hom doodmaak. Lothar was nie gewapen nie,” sê Filter. “Die aanvallers het Lothar en Amanda aangerand en geld geëis.” In ŉ stadium het Lothar na Amanda geroep om die mans te skiet, maar een van die aanvallers het gesê hy sal hulle doodskiet “soos in ŉ vorige aanval in Ladysmith”. “Een van die aanvallers het daarna geskree: ‘Maak dood die hond’. Sy woorde was skaars koud toe die skoot klap en die koeël Lothar getref het.” Lothar is in ŉ pakkamer naby die ingang van die huis toegemaak. “Amanda het probeer tyd wen deur voor te gee dat sy bewusteloos is. Die aanvallers het haar enkel probeer breek om te sien of sy werklik bewusteloos is, maar het die aftog geblaas toe hulle geen reaksie van haar kant kry nie.” Volgens Filter kon Amanda daarna haar private foon in die hande kry om hulp te ontbied. Die aanvallers het haar werksfoon gevat. “Die egpaar se seun, Dillon Klingenberg, het op haar noodkreet gereageer en is na die plaas waar hy een van die rowers nog in die huis aangetref het. Dillon en die verdagte het hul wapens op mekaar gerig, maar die aanvaller het skynbaar besluit om spore te maak en het agter ŉ muur ingespring. Die muur het vir hom dekking gebied en Dillon kon nie ŉ skoot inkry nie.” Die verdagtes het glo in die mielieland in gevlug en is steeds op vrye voet. Die polisie was op die toneel om ondersoek in te stel, sê Filter. Maroela Media het navraag oor die voorval aan die polisie gerig, maar wag nog vir terugvoer.